Man wéér in hospitaal ná amputasiePaul Visagé in die hospitaal. “Ek het nie woorde om te beskryf hoe moeilik dit is om as kind jou pa só te sien huil en daar is niks meer wat jy vir hom kan doen nie.” Só vertel ŉ moedelose Selma Visagé aan Maroela Media nadat haar pa die afgelope naweek noodgedwonge wéér in ŉ hospitaal in Rustenburg opgeneem moes word – boonop ŉ private hospitaal sonder enige mediese fonds. Maroela Media het vroeër berig Paul Visagé (74) het verlede jaar ŉ bakteriële infeksie in sy linkerbeen opgedoen wat daartoe gelei het dat dié been tot by sy knie geamputeer moes word aangesien hy nie aan ŉ mediese fonds behoort nie en dié been nie in ŉ staatshospitaal gered kon word nie. Dié infeksie het egter verder versprei en dié been is vroeër vandeesmaand in ŉ privaat hospitaal tot by die heup geamputeer. Dit was egter nie die einde van Paul se nagmerrie nie. ŉ Komplikasie van die amputasie, wat Paul laat krul het van pyn, het veroorsaak dat hy weer in die hospitaal opgeneem moes word – met verreikende finansiële implikasies vir sy familie. Vog het in die been opgebou en veroorsaak dat Paul verskriklik baie pyn het, verduidelik Selma. “Lyk my dit is maar te wagte ná ŉ amputasie, maar met dit óók, kan ons dit nie meer bekostig nie.” Sy vertel dat die familie nie kans sien om Paul terug na ŉ staatshospitaal te stuur waar hy van die begin van sy siekte af nie die voldoende mediese sorg ontvang het nie. Die familie wil ook geen kanse waag met sy ouderdom en swak imuunstelsel nie en almal in die familie het reeds op hul beurt spaargeld beskikbaar gestel of geld geleen om hul geliefde se lyding te verlig. Selma sê sy is dankbaar dat die infeksie nog nie weer versprei het nie, hoewel Paul binnekort nasorg soos fisioterapie en rehabilitasie sal moet ontvang – waarvoor die familie ook sal moet opdok. Sy erken dat sy nie meer finansieel daartoe in staat is om na haar pa om te sien nie. “Dit is regtig finansieel dreinerend en ek kan nie meer help nie. Ek is ŉ enkelma,” sê sy moedeloos. Sy vertel dat die familie nou geldinsamelingsinisiatiewe op die been gebring het om haar pa vorentoe te help. “Hy is ŉ moedige vegter, maar hierdie ding kry hom onder.” Besoek Selma se Facebookblad om Paul se vordering te volg, asook meer te wete kom oor die hulpfonds.